**Antimoarte**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e un delict

să calci neîmplinit prin rai.

ești aici?

mă înţeapă un recul

de amorţeală

pe toate punctele cardinale

unde mi-am încununat așteptarea

cu necuvântările tale.

câte-o cicatrice îţi împrumută aura

şi face vocalize în mine.

din numele tău doar consoanele

îmi pârjolesc câte un chist de iubire:

mai ştii,

himeră a lunii,

locurile în care mi-eşti palpabilă?

ce întrebare…

râde şi răsăritul de mine

cu o lumină presărată de nesomn.

parcă aud

sufixul otrăvurilor prin vene.

hohote de dragoste absolută

dresează universul

să îmi parafeze respiraţiile

cu suspin.

dar aici nu mai e viaţă,

e doar o antimoarte întredeschisă

de adierea tăcerii tale.

se împletesc toate brizele mării

cu neatingerea ta

să îmi sângereze vehement sub piele

a povești

în cochilii septate de visuri

şi ovaţii efemere de fericiri.

o vagă nemurire te aşteaptă

dincolo de reflecţiile cu iz deformator

ale iluziilor.

ştiu,

nici eternul nu mai e ce a fost.

mi-am rupt câte o fâşie de suflet

să-i peticesc vidurile

prin care s-au perindat

atâtea semne de întrebare,

încât ţi-a rămas prea mic,

prea şifonat,

să-l mai foloseşti

împotriva

remuşcărilor mele.

mi-e tot mai frig

pe contradicţia acestor linişti.

supliciile nu mai au răbdare,

îmi tot cer să te scriu

mai adânc,

mai conturată de celest,

pe fiecare pustiu de foaie.

iar tu să-ţi vezi

cărările ursite de un fior intens

să-mi fie în inimă dor şi poezie

şi ai să înţelegi

că fiecare vers

a murit

născându-se din tine.